انا بقرأ كتب كتير بس بحس مش بطلع منها بالفهم الصحيعني انا بتناقش مع حد بيكون هو فهم الكتاب و كلام كده كويس و منبهر بالكتاب و أفكاره انا مبيكنش وصلي. الافكار دي اصلا
السؤال دا جاي في وقت ممتاز.  من يومين تلاتة كده ، كنت بأقرأ كتاب سبته من سنتين لأني ما كنتش فاهم فيه 3 جمل متماسكة ورا بعض.  لما قرأته تاني فعليًا ما عرفتش أسيبه أصلًا ، من كتر ما هو ثري ويثير عندي تساؤلات واستشكالات ويجيب على أسئلة كامنة في نفسي!  فاستغربت جدًا إزاي ممكن يكون نفس الكتاب وبعد رحلة قراءة مغايرة تمامًا للخط اللي عليه الكتاب دا ، ألاقي فهمي اختلف كليًا ، وبقيت بعالج مشاكل أعمق بكتير من المشاكل اللي كانت عندي عند القراءة الأولى. بأحكي لك القصة دي عشان أقولك أنك مش ضروري تقلق ، دا أولًا ، طبيعي أن تفكيرنا يتطور بشكل غير خطي ، ولكن بشكل تراكمي ، مرة ورا مرة تفكيرنا بيكون أحسن. بس أنت حالتك دي دليل على حاجة من اتنين:  1- إما إنك بتقرأ حاجات مش في دايرة اهتماماتك لمجرد أنها رائجة ، أو حتى لها بريق ثقافي ، أو تناقش موضوع حساس ومهم ولكن أنت مش عندك الأدوات اللي تقرأ بيها في هذا الموضوع ، فمش بتبقى فاهم ، هو بيتكلم عن ايه بالظبط ، وعاوز ايه بالظبط؟  وبالتالي علاج الحالة دي إنك تقرأ بس ، اللي أنت محتاج تقرأه بالفعل- وفي فرق بين محتاج تقرأه وعاوز تقرأه ونفسك تقرأه -  وحل آخر : رفع مستوى الثقافة العام ، اسمع مناقشات العقول العظيمة للكتب ، اسمع دورس شروحات للكتب ، اقرأ مقالات تدور حول موضوع الكتاب ، افتح أفقك يعني وما تخليش الكتاب هو المصدر الوحيد لمعالجة فكرة أو قضية ما ، وحوم حولها كتير ، وهتلاقي فهمك أحسن بشكل أكبر. 2- أنك بتقرأ عشان عاوز تخلّص الكتاب بس ، دون النظر لجودة الاستيعاب أو عمق التحليل ، أو يعني مش بتقرأ "قراءة نقدية" وبالتالي مش بتقدر تستخلص الأفكار.  وحل الحالة دي هو عدم الاستعجال ، وعدم النظر للوقت اللي هيستغرقه الكتاب ، ولكن النظر لمدى جودة تعاملك مع النص المكتوب ، وهل أنت بتتحرك بين موضوعاته برشاقة ومش حاسس بثقل وغموض كلّي ، لأنك الكتب المهمة عادة لو خرجت بتلت أرباعها ، فهو إنجاز عملاق :D  فالقصد مش هو الغموض الجزئي اللي بتفوتك فيه جزئية أو جزئيات معينة من الكتاب ، فدا موجود في كل أحد ،لكن الغموض الكلي اللي هو حيرة عامة ، وبعد سير طويل في الكتاب وأنت مش فاهم بناء الأفكار وترتيبها وما يرمي إليه الكاتب من مناقشتها ، دي علامات أنك ما فهمتش الكتاب ، وهنا فيه خيارين ، يا تشوف قراءتك فيها مشكلة وللا إيه ، أو تسيب الكتاب أصلًا وتعرف انه مش مناسب ليك دلوقتي. أتمنى تكون الإجابة قد أفادتك ولو قدرًا ضئيلًا ، واقرأ الكتب اللي بتتكلم عن تقنيات القراءة وطرق القراءة النقدية ، هتفيدك إن شاء الله.